Omkring 1.000 søer og smågrise skal aflives efter en brand på en svinefarm mellem Sindal og Frederikshavn.

Over 1000 grise må aflives efter en brand på Abildgårdsvej mellem Sindal og Frederikshavn. Der blev slået alarm omkring klokken 07, og Hjørring Beredskab blev tilkaldt. Der var ild i stalden, men branden var mere eller mindre gået i sig selv, da brandfolkene ankom. Omkring 100 søer er blevet røgforgiftet og har fået brandsår, og da de hver har omkring 10 smågrise, betyder det, at mindst 1.000 grise nu skal aflives. Ingen personer er kommet til skade ved branden. Det er endnu uklart, hvad der var årsag til branden.